CELEX: 52018PC0334
Language: hu
Date: 2018-05-25
Title: Javaslat A TANÁCS IRÁNYELVE az alkohol és az alkoholtartalmú italok jövedéki adója szerkezetének összehangolásáról szóló 92/83/EGK tanácsi irányelv módosításáról

EURÓPAI BIZOTTSÁG
            Brüsszel, 2018.5.25.
            COM(2018) 334 final
            2018/0173(CNS)
            Javaslat
            A TANÁCS IRÁNYELVE
            az alkohol és az alkoholtartalmú italok jövedéki adója szerkezetének összehangolásáról szóló 92/83/EGK tanácsi irányelv módosításáról
            {SEC(2018) 254 final}{SWD(2018) 258 final}{SWD(2018) 259 final}
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A harmonizált jövedéki adók uniós rendszere számos jogi aktusban kerül meghatározásra. A 2008/118/EK tanácsi irányelv meghatározza a jövedékiadó-köteles termékekre vonatkozó általános rendelkezéseket, különös tekintettel a jövedéki termékek előállítására, tárolására és tagállamok közötti szállítására. Az energiatermékek és a villamos energia a 2003/96/EK irányelv, a dohánygyártmányok pedig a 2011/64/EU irányelv hatálya alá tartoznak. 
               
               
                  Az alkohol és az alkoholtartalmú italok jövedéki adójának szerkezetéről szóló 92/83/EGK irányelv meghatározza az alkoholra és az alkoholtartalmú italokra alkalmazott jövedéki adó szerkezetére vonatkozó közös szabályokat. A 92/83/EGK irányelv meghatározza és osztályozza az alkohol és az alkoholtartalmú italok különböző típusait azok jellemzői szerint, és egyes ágazatokban jogi keretet biztosít a kedvezményes adómértékek, mentességek és eltérések tekintetében. 
               
            
            
               Az irányelv 1992. évi elfogadása óta az első és eddig egyetlen értékelés 2014-ben kezdődött meg. A Bizottság ezért az irányelvet kiválasztotta a Célravezető és hatásos szabályozás programja (REFIT)
                  1
                keretében történő értékelésre. Az említett irányelvre és a 2008/118/EK irányelvre vonatkozó REFIT-kezdeményezés a Bizottság 2017. évi munkaprogramjának
                  2
                II. mellékletében került bejelentésre. A Bizottság e javaslattal egyidejűleg egy, a 2008/118/EK irányelv módosítására irányuló javaslatot is beterjeszt a Tanácsnak.
            
            
               Az irányelv nem tartott lépést az új technológiák és a szeszipar fejlődése által teremtett kihívásokkal és lehetőségekkel. Felmerültek bizonyos problémák, a hatékonyság hiánya pedig továbbra is fennáll, és torzulásokhoz vezet a belső piacon. A tagállami jövedékiadó-szintek közötti számottevő eltérések
                  3
                – amelyek jelentős mértékben ösztönzik az adókijátszást –, valamint a szóban forgó adó meghatározásának egyéb hiányosságai miatt mind az adóhatóságok, mind pedig a gazdasági szereplők nehézkes adminisztratív eljárásokkal szembesülnek. A gazdasági szereplők aránytalan adminisztratív és megfelelési költségei korlátozzák a kis- és középvállalkozások részvételét az alkohol és az alkoholtartalmú italok EU-n belüli kereskedelmében.
            
            
               A Tanácsnak 2016 októberében benyújtott jelentés
                  4
                elkészítése során a Bizottság figyelembe vette az értékelés
                  5
                ajánlásait és megállapításait. 2016 decemberében a tagállamok egyhangúlag támogatták az irányelv felülvizsgálatára irányuló felhívást, és a Tanács ezt követően elfogadta a 2016. december 6-i tanácsi következtetéseket
                  6
               , melyekben felkérte a Bizottságot arra, hogy végezze el a szükséges tanulmányokat és folytassa le a szükséges konzultációkat a felülvizsgálati javaslat benyújtásához.
            
            
               A tanulmány és a hatásvizsgálat a bizottsági jelentésben és a tanácsi következtetésekben említett fő területekre összpontosított, amelyek a következők: 
            
            
               ·A denaturált alkoholra vonatkozó mentességek alkalmazásának hiányosságai. A javaslat hozzájárul az irányelv vonatkozó cikkeinek egyértelműsítéséhez a jogbiztonság növelése érdekében. 
            
            
               ·Bizonyos alkoholtartalmú italok besorolásának hiányosságai. A Bizottság a jelenlegi „egyéb erjesztett italok” kategóriának két alkategóriára történő felosztását javasolja. Az első alkategória megtartja a jelenlegi kezelést, míg a második a hagyományos egyéb erjesztett italokat elkülönítve határozza meg és kezeli. 
            
            
               ·A kisüzemi termelőkre és az alacsony alkoholtartalmú italokra vonatkozó kedvezményes adómértékek alkalmazásának hiányosságai. Javaslat a kedvezményes adómértékek kisüzemi almaborfőzdékre történő kiterjesztésére és a sörre alkalmazható kedvezményes adómértékekre vonatkozó küszöbérték növelésére. Javasolt továbbá egy, a független kisüzemi sörfőzdékre és almaborfőzdékre vonatkozó, Unió-szerte egységes igazolás kidolgozása.
            
            
               ·Nem egyértelmű rendelkezések az édesített vagy ízesített sörök Plato-fokának
                  7
                mérésére. A javaslat hozzájárul a vonatkozó cikkek egyértelműsítéséhez a jogbiztonság növelése érdekében.
            
            
               
                  A 2017. évi tanulmány széles körű megközelítést alkalmazott a 92/83/EGK irányelv alkalmazására vonatkozóan különböző forrásokból azonosított lehetséges problémák tekintetében. A két tanulmány nyomon követő elemzése azt a következtetést vonta le, hogy nem az összes problémás terület igényel uniós fellépést. Ezért e javaslat nem foglalkozik a tanácsi következtetésekben azonosított alábbi területekkel:
               
            
            
               ·a magánszemélyek által előállított, otthoni fogyasztásra szánt erjesztett italok (azaz sör, bor és egyéb erjesztett italok) jövedékiadó-mentességének kiterjesztése más italokra (például az etil-alkoholra). E felvetés nyomon követésére a kapcsolódó egészségügyi és csalási kockázatok, valamint a tagállami támogatás hiánya miatt nem került sor. 
            
            
               ·a kis borászatokra és szeszezettbor-készítőkre vonatkozó kedvezményes adómértékek kiterjesztése. Az a döntés született, hogy ez a kérdés nem kerül napirendre, mivel az intézkedés bevezetése nem jelentene előnyöket a szóban forgó kisüzemi termelők számára. 
            
            
               ·az alacsony alkoholtartalmú borok, etil-alkohol és köztes termékek jövedékiadó-mértékének csökkentése. Ennek bevezetése nem történt meg, mivel az említett termékek uniós fogalommeghatározásainak való megfelelés ténylegesen azt jelenti, hogy az intézkedés nem járna előnyökkel.  
            
            
               E kezdeményezés célja a 92/83/EGK tanácsi irányelv módosítása annak érdekében, hogy a szabályozási keret javítása a vállalkozások, a tagállamok és a polgárok javát szolgálja.
            
            
               •Összhang a szabályozási terület jelenlegi rendelkezéseivel
            
         
         
            
               
                  A javaslat megőrzi a 92/83/EGK irányelv célkitűzéseit, amelyek teljes mértékben összhangban vannak az alkohol és az alkoholtartalmú italok jövedéki adójának szerkezetére vonatkozó hatályos szakpolitikákkal és célkitűzésekkel.
               
            
            
               •Összhang az Unió egyéb szakpolitikáival
            
            
               
                  A javaslat összhangban van a 2015. évi egységes piaci stratégiával
                     8
                  , amelyben a Bizottság az egységes piac működésének biztosítása és javítása érdekében a nemzeti szintű különbségek megszüntetését szorgalmazza.
               
               
                  A denaturált alkoholra vonatkozóan javasolt intézkedés összhangban van az EUMSZ 168. cikkében foglalt követelményekkel, amennyiben a Bizottság biztosítja az emberi egészség védelmét. Ezen intézkedés célja, hogy csökkentse az adócsalással és a tiltott alkohol előállítására is felhasználható denaturált alkohol negatív egészségügyi hatásaival kapcsolatos kockázatokat.
               
            
            
               A kisüzemi almaborfőzdékre és az alacsony alkoholtartalmú sörre vonatkozó kedvezményes adómértékek egészségre gyakorolt hatásainak pontos felmérésére jelenleg nincs lehetőség, de azok várhatóan nem lesznek jelentősek.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  Az irányelv jogalapja az EUMSZ 113. cikke. Az említett rendelkezés lehetővé teszi a Tanács számára, hogy az Európai Parlamenttel, valamint a Gazdasági és Szociális Bizottsággal folytatott konzultációt követően, különleges jogalkotási eljárás keretében, egyhangúlag rendelkezéseket fogadjon el a közvetett adózás területére vonatkozó tagállami szabályok harmonizálására.
               
            
            
               •Szubszidiaritás (nem kizárólagos hatáskör esetén) 
            
            
               
                  Az Európai Unióról szóló szerződés
                     9
                   5. cikkében meghatározott szubszidiaritás és arányosság elvének megfelelően a javaslat célkitűzéseit a tagállamok nem tudják kielégítően megvalósítani, és ezért azok uniós szinten jobban megvalósíthatók. A javaslat nem lépi túl a célkitűzéseinek eléréséhez szükséges mértéket. 
               
               
                  A denaturált alkoholra vonatkozó jövedékiadó-mentességgel, egyes alkoholtartalmú italok besorolásával, a független kisüzemi sörfőzdék státuszával és a Plato-fok mérésével kapcsolatos jelenlegi komplikációk forrása éppen az egyértelmű uniós szintű szabályok hiánya. A tagállamok által egyoldalúan hozott döntések további bonyodalmakat és jogbizonytalanságot teremtenek. A kedvezményes jövedékiadó-mértékek kiterjesztése a független kisüzemi almaborfőzdékre nem lehetséges, mert az irányelv konkrétan megakadályozza a tagállamokat abban, hogy ezt az egyenlőtlenséget megszüntessék, mivel a tagállamok alkalmazhatnak kedvezményes jövedékiadó-mértékeket a független kisüzemi sörfőzdékre és szeszfőzdékre, de a független kisüzemi almaborfőzdékre nem. Ugyanez vonatkozik az alacsony alkoholtartalmú alkohol küszöbértékeire is. 
               
               
                  A tagállami hatóságok többsége rámutatott arra, hogy uniós szinten javítani kell az alkoholra és az alkoholtartalmú italokra vonatkozó egységes fogalommeghatározásokat és szabályokat.  Ezt tükrözik a 2016. december 6-án elfogadott tanácsi következtetések is, amelyekben a Tanács felkérte a Bizottságot, hogy végezze el a 92/83/EGK irányelv felülvizsgálatára vonatkozó esetleges jogalkotási javaslat elkészítéséhez szükséges tanulmányokat.
               
            
            
               •Arányosság
            
            
               
                  A javaslat megfelel az Európai Unióról szóló szerződés 5. cikkének (4) bekezdésében meghatározott arányossági elvnek. A javasolt módosítások nem lépik túl a szóban forgó kérdések kezeléséhez, ezáltal pedig a belső piac megfelelő és hatékony működésének biztosítására vonatkozóan a Szerződésben foglalt célkitűzések eléréséhez szükséges mértéket. Különösen a kedvezményes adómértékek javasolt kiterjesztése a független kisüzemi almaborfőzdékre fokozná e termelők versenyképességét, miközben az elmaradt bevételek és az adminisztratív terhek tekintetében korlátozott mértékű káros hatásokkal járna, emellett pedig egyenlő feltételeket teremtene számukra és a kisüzemi sörfőzdék, illetve szeszfőzdék számára.
               
            
            
               •A jogi aktus típusának megválasztása
            
            
               
                  A 92/83/EGK irányelv módosítása céljából javasolt jogi aktus ugyancsak egy irányelv. Egyetlen alternatív nemzeti, kétoldalú vagy más nemzetközi kezdeményezés sem nyújtana ugyanolyan hatékonyságot a belső piac működése, valamint a jövedékiadó-köteles alkohol nyomon követése és ellenőrzése tekintetében, következésképpen az alkoholra és az alkoholtartalmú italokra vonatkozó közös fogalommeghatározásoknak és szabályoknak a jövedéki adóval kapcsolatos célokból, uniós szinten történő megállapítása jelentős hozzáadott értéket teremt.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  E javaslat előkészítése folyamán sor került az alkohol és az alkoholtartalmú italok jövedéki adójának szerkezetére vonatkozó hatályos szabályok értékelésére. Egy tanácsadó cég külső (értékelő) tanulmányt
                     10
                   készített 2014–2016-ban. A Tanácsnak 2016 októberében benyújtott jelentés (bizottsági szolgálati munkadokumentum)
                     11
                   elkészítése során a Bizottság figyelembe vette a külső (értékelő) tanulmány ajánlásait és megállapításait. 2016 decemberében a tagállamok egyhangúlag támogatták az irányelv felülvizsgálatára irányuló felhívást, és a Tanács ezt követően elfogadta a 2016. december 6-i tanácsi következtetéseket
                     12
                  , melyekben felkérte a Bizottságot arra, hogy végezze el a szükséges tanulmányokat és folytassa le a szükséges konzultációkat a felülvizsgálati javaslat benyújtásához. Egy másik tanácsadó cég
                     13
                   2017-ben külső tanulmányt készített az alkohol és az alkoholtartalmú italok jövedéki adójának szerkezetéről. 
               
            
            
               •Az érdekelt felekkel folytatott konzultációk
            
         
         
            
               
                  A konzultációs stratégia arra irányult, hogy a Bizottság visszajelzéseket kapjon az érdekelt felektől az alkohol és az alkoholtartalmú italok jövedéki adójának szerkezetére vonatkozó jelenlegi szabályok alkalmazásáról, és megismerje az ilyen rendelkezések lehetséges módosításairól alkotott véleményüket.
               
               
                  A stratégia a következő elemeket foglalta magában: i. a több tagállamban és uniós szinten 161 érdekelt féllel folytatott részletes konzultációt, valamint ii. egy internetes nyilvános konzultációt, amely 12 héten át, 2017. április 18-tól 2017. július 11-ig folyt, és amely során 166 hozzászólás érkezett. Az érdekelt felekkel folytatott konzultációról szóló összefoglaló jelentés megtalálható az e javaslatot kísérő hatásvizsgálat 2. mellékletében. 
               
               
                  A nyilvános konzultáció lefolytatása során egy külső tanácsadó segítette a Bizottságot az érdekelt felek észrevételeinek és visszajelzéseinek összegyűjtésében az azonosított kérdésekkel, valamint az irányelv felülvizsgálatának lehetséges alternatíváival kapcsolatban.  
               
            
            
               •Szakértői vélemények beszerzése és felhasználása
            
            
               
                  Ez a javaslat a 2014–2016-ban készült értékelő tanulmány elemzésén, a Tanácsnak 2016 októberében benyújtott bizottsági jelentésen és a 2017. évi tanulmányon alapul. Az értékelő tanulmányban azonosított problémák nagyságrendjének meghatározása érdekében a 2017. évi tanulmány összegyűjtötte és elemezte az irányelvből származó jelenlegi költségekre és haszonra vonatkozó bizonyítékokat. Ez a tanulmány alternatívákat dolgozott ki a jelenlegi szabályok módosítására, és értékelte az említett alternatívák gazdasági és társadalmi hatásait. 
               
            
            
               •Hatásvizsgálat
            
            
               
                  A javaslat hatásvizsgálatát a Szabályozói Ellenőrzési Testület 2018. január 24-én mérlegelte. A Testület – bizonyos fenntartások mellett – kedvező véleményt adott ki a javaslatról, és véleményéhez ajánlásokat is mellékelt, amelyeket a Bizottság figyelembe vett. Fenntartások különösen a javasolt REFIT-intézkedéseknek az egyszerűsítésre és az adminisztratív terhek csökkentésére gyakorolt átfogó hatásainak értékelése tekintetében merültek fel. Az e javaslatot kísérő bizottsági szolgálati munkadokumentum 1. melléklete tartalmazza a Testület véleményét, ajánlásait és annak ismertetését, hogy az ajánlások miként kerültek figyelembevételre.
               
            
            
               •Célravezető szabályozás és egyszerűsítés
            
            
               Az irányelv felülvizsgálata a Bizottság REFIT programjának részét képezi. Az értékelés során gyűjtött bizonyítékok és az irányelv rendelkezéseinek napi szintű alkalmazásával kapcsolatban összegyűjtött visszajelzések arra engednek következtetni, hogy egyes termékek kezelése tekintetében a jogbiztonság hiánya érzékelhető – jóllehet nehezen számszerűsíthető –, ami a gazdasági szereplők számára további többletköltségeket jelent. Az azonosított problémák többsége bizonyos piacokra, illetve bizonyos termékekre vonatkozott. A REFIT-célkitűzések tekintetében ezek különösen azokon a területeken jelentkeznek hangsúlyosan, amelyeken a gazdasági szereplőkre túlzottan nagy szabályozási költségek és terhek hárulnak. A javaslat nem általában véve ezekre a költségekre és terhekre, sokkal inkább azon szükségtelen szabályozási költségekre és terhekre összpontosít, amelyek elkerülhetők lennének, ha az irányelv végrehajtása jobban működne. A javaslat különösen az egyes termékek kezelésével kapcsolatos jogbizonytalanság hiányára visszavezethető bonyodalmakból fakadó költségekre összpontosít. A részlegesen denaturált alkohol közvetett felhasználására vonatkozó mentesség egyértelművé tétele biztosítja a méltányosabb bánásmódot az egész Unióban, és csökkenti a felhasználók költségeit azon, kisebbségben lévő tagállamokban, amelyek jelenleg nem tekintik úgy, hogy az ilyen közvetett felhasználásra kerülő részlegesen denaturált alkohol megfelel e mentesség feltételeinek. 
            
            
               A kedvezményes adómértékek rendszerének a kisüzemi almaborfőzdékre történő kiterjesztéséből eredő becsült éves adminisztratív terhek almaborfőzdénként 178 EUR-t, illetve évente összesen 200 000 EUR-t tesznek ki. Ezek a terhek hasonlóak az e rendszert igénybe vevő kisüzemi sörfőzdék által viselt terhekhez. Az ezen irányelv költségeivel és terheivel kapcsolatos további információkért lásd az e javaslatot kísérő hatásvizsgálat 8. szakaszát. 
            
            
               •Alapjogok
            
            
               
                  A javaslat nem érinti az alapjogok védelmét. 
               
            
            
               4.KÖLTSÉGVETÉSI VONZATOK
            
            
               
                  A javaslat nincs hatással az uniós költségvetésre.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A Jövedékiadó-bizottság – egy, a Bizottság elnökletével működő, jövedéki kérdésekkel foglalkozó tanácsadó bizottság, melynek tagjai a tagállamok képviselői – nyomon követi az irányelv javasolt módosításainak végrehajtását, valamint megvitatja és pontosítja a tagállamok közötti lehetséges értelmezési kérdéseket az új jogszabály tekintetében. 
               
            
            
               A Jövedékiadó-bizottság beszámol az irányelv végrehajtásával kapcsolatos problémák alakulásáról, valamint megvitatja és pontosítja a tagállamok közötti lehetséges értelmezési kérdéseket az új jogszabály tekintetében. A tagállamok és a Bizottság a hatálybalépése után legalább 5 évvel értékelik az új jogszabályban előírt fejlesztések működését, ily módon lehetővé téve a piacok kiigazítását, valamint az eredmények és hatások megvalósulását.
            
            
               •Magyarázó dokumentumok (irányelvek esetén)
            
            
               
                  Mivel a javaslat célja a meglévő rendszer egyszerűsítése és egyértelműsítése, nincs szükség magyarázó dokumentumokra. 
               
            
         
         
            
               •A javaslat egyes rendelkezéseinek részletes magyarázata
            
            
               
                  Az 1. cikk 1. pontja a 3. cikket módosítja a sörök Plato-fokának mérésével kapcsolatos rendelkezések egyértelműsítése céljából.
               
               
                  Az 1. cikk 2. pontja a 4. cikket módosítja, és a független kisüzemi sörfőzdékre vonatkozó, Unió-szerte egységes igazolásáról rendelkezik. Ez javítani fogja a kisüzemi sörfőzdék számára biztosított kedvezmény határokon átnyúló alkalmazhatóságát.
               
               
                  Az 1. cikk 3. pontja az 5. cikket módosítja az alacsony alkoholtartalmú sörre vonatkozó kedvezményes adómértékekre alkalmazandó küszöbérték növelése érdekében. 
               
               
                  Az 1. cikk 4. pontja a 12. cikket módosítja az „almabor” fogalmának meghatározása céljából. Ez egyúttal megkönnyíti a 6. pontban bevezetésre kerülő, a független kisüzemi almaborfőzdékre vonatkozó kedvezményes adómértékek alkalmazását.
               
               
                  Az 1. cikk 5. pontja a 13. cikket módosítja a 6. pontban bevezetésre kerülő, a független kisüzemi almaborfőzdékre vonatkozó választható kedvezményes adómértékek figyelembevétele érdekében. 
               
               
                  Az 1. cikk 6. pontja kiegészíti az irányelvet a 13a. cikkel, amely bevezeti a független kisüzemi almaborfőzdékre vonatkozó választható kedvezményes adómértékeket. 
               
               
                  Az 1. cikk 7. pontja módosítja a 27. cikket a denaturált alkoholra vonatkozó mentességekhez kapcsolódó rendelkezések egyértelművé tétele, valamint a gazdasági szereplők és a tagállami hatóságok szempontjából kulcsfontosságú jogbiztonság növelése érdekében.
               
               
                  Az 1. cikk 8. pontja úgy rendelkezik, hogy el kell hagyni a 28. cikket, amely jelenleg lehetővé teszi az Egyesült Királyság számára, hogy mentességet adjon bizonyos, az Egyesült Királyságban immár nem mentesített termékekre. 
               
               
                  Az 1. cikk 9. pontja az irányelvet a 28a. cikkel egészíti ki, amely végrehajtási hatásköröket ruház a Bizottságra.
               
            
            
               2018/0173 (CNS)
            
            
               Javaslat
            
            
               A TANÁCS IRÁNYELVE
            
            
               az alkohol és az alkoholtartalmú italok jövedéki adója szerkezetének összehangolásáról szóló 92/83/EGK tanácsi irányelv módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 113. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Parlament véleményére
                  14
               , 
            
            
               tekintettel az Európai Gazdasági és Szociális Bizottság véleményére
                  15
               , 
            
         
         
            
               különleges jogalkotási eljárás keretében,
            
            
               mivel: 
            
            
               (1)A 92/83/EGK tanácsi irányelv
                  16
                egyes rendelkezései elavultak és nem egyértelműek, továbbá szükségtelenül nehézkes adminisztratív eljárásokat eredményeznek mind az adóhatóságok, mind a gazdasági szereplők számára. Az említett eljárásoknak való megfelelés kapcsán a gazdasági szereplőknél felmerülő költségek korlátozzák a kis- és középvállalkozások részvételét az alkohol és az alkoholtartalmú italok kereskedelmében a belső piacon.
            
            
               (2)A sör jövedéki adójának megállapítására vonatkozó feltételek egységes alkalmazásának – különösen az édesített vagy ízesített sör Plato-fokának mérése tekintetében történő – biztosítása érdekében meg kell határozni a Plato-fok mérésének feltételeit.
            
            
               (3)A sör esetében az alkoholtartalom azon értékhatára, amely még lehetővé teszi az alacsony alkoholtartalmú sörre vonatkozó kedvezményes adómértékek alkalmazását, általában túl alacsony ahhoz, hogy ténylegesen ösztönözze a sörfőzdéket az innovációra és új, alacsony alkoholtartalmú termékek előállítására. Az alacsony alkoholtartalmú sörök választékának gyarapítására való ösztönzés érdekében növelni kell az alacsony alkoholtartalmú alkoholokra alkalmazható adómértékekre vonatkozó küszöbértékeket.
            
            
               (4)Az egyes italok „egyéb erjesztett italként” történő besorolására vonatkozó feltételek egységes alkalmazásának biztosítása érdekében, valamint azon jogbizonytalanság kezelése céljából, amely ezen italokkal való eltérő bánásmódhoz vezet a belső piacon, meg kell határozni az „almabor” fogalmát. 
            
            
               (5)A tagállamok kedvezményes adómértékeket alkalmazhatnak a független kisüzemi termelők által kis mennyiségben előállított sörre és etil-alkoholra. Annak érdekében, hogy elkerülhető legyen az almabor esetében a sörtől és az etil-alkoholtól eltérő bánásmód, lehetővé kell tenni a tagállamok számára, hogy kedvezményes adómértéket alkalmazzanak a független kisüzemi almaborfőzdék által kis mennyiségben előállított almaborra is.
            
            
               (6)Annak elősegítése érdekében, hogy a sörre és az almaborra vonatkozó kedvezményes jövedékiadó-mérték alkalmazása céljából valamennyi tagállamban elismerjék a szóban forgó főzdék kisüzemi termelői státuszát, a Bizottságra végrehajtási hatásköröket kell ruházni arra vonatkozóan, hogy meghatározza annak az egységes igazolásnak a formanyomtatványát, amely megerősíti a kisüzemi termelők éves termelését, valamint azt, hogy megfelelnek a 92/83/EGK irányelvben foglalt kritériumoknak. E hatásköröket a 182/2011/EU európai parlamenti és tanácsi rendeletnek
                  17
                megfelelően kell gyakorolni.
            
            
               (7)A gazdasági szereplők megfelelési terheinek csökkentése és a jogbiztonság növelése érdekében felül kell vizsgálni a denaturált alkohol különböző típusaira vonatkozó mentességek alkalmazásának feltételeit. 
            
            
               (8)A teljesen denaturált alkoholra vonatkozó mentesség egységes alkalmazásának biztosítása érdekében egyértelműbbé kell tenni a teljesen denaturált alkohol kölcsönös elismerésére vonatkozó feltételeket. A jogbiztonság növelése érdekében pontosítani kell emellett az alkohol teljes denaturálására vonatkozó előírások módosításakor alkalmazandó értesítési eljárásokat.
            
            
               (9)Az alkohol teljes denaturálására vonatkozó tagállami előírások értékelésére szolgáló eljárások megállapítása érdekében végrehajtási hatásköröket kell ruházni a Bizottságra a tagállamok által az alkohol teljes denaturálására vonatkozóan bejelentett előírások elfogadása vagy elutasítása tekintetében. E hatásköröket a 182/2011/EU rendeletnek megfelelően kell gyakorolni.
            
            
               (10)A részlegesen denaturált alkoholra vonatkozó mentesség egységes alkalmazásának biztosítása érdekében egyértelművé kell tenni a részlegesen denaturált alkohol kölcsönös elismerésére vonatkozó feltételeket, valamint meg kell állapítani, hogy a gyártóberendezés karbantartása és tisztítása a gyártási eljárás része, és hogy az e célra felhasznált részlegesen denaturált alkohol ezért a mentesség hatálya alá tartozik. A mentesség csalárd alkalmazásának visszaszorítása érdekében további feltételeket kell megállapítani annak alkalmazására.
            
            
               (11)Az Egyesült Királyság számára két konkrét alkoholtartalmú ital tekintetében biztosított mentesség az Egyesült Királyság nemzeti jogszabályaiban előírt mentességeket tükrözött. Mivel a harmonizált jövedéki adó alóli mentességeket az Egyesült Királyság nemzeti jogszabályai hatályon kívül helyezték, azok már nem relevánsak, ezért uniós szinten is el kell őket törölni.
            
            
               (12)Mivel ezen irányelv céljait, nevezetesen a gazdasági szereplők megfelelési terhének és az adóhatóságok adminisztratív terhének csökkentését a tagállamok nem tudják kielégítően megvalósítani, az Unió szintjén azonban az intézkedés hatásai miatt e célok jobban megvalósíthatók, az Unió intézkedéseket hozhat az Európai Unióról szóló szerződés 5. cikkében foglalt szubszidiaritási elvnek megfelelően. Az említett cikkben foglalt arányossági elvnek megfelelően ez az irányelv nem lépi túl az e célok eléréséhez szükséges mértéket.
            
            
               (13)A 92/83/EGK irányelvet ezért ennek megfelelően módosítani kell,
            
            
               ELFOGADTA EZT AZ IRÁNYELVET:
            
            
               1. cikk
            
            
               A 92/83/EGK irányelv a következőképpen módosul: 
            
            
            
               1. a 3. cikk (1) bekezdése a következő albekezdéssel egészül ki:
            
         
         
            
            
               „A Plato-fok mérése céljából a sör minden összetevőjét figyelembe kell venni, beleértve az erjesztést követően hozzáadott összetevőket is.”; 
            
            
            
               2. a 4. cikk a következő (4) és (5) bekezdéssel egészül ki:
            
            
            
               „(4) A tagállamok kérésre igazolást állítanak ki a területükön letelepedett független kisüzemi sörfőzdék számára, amelyben megerősítik azok teljes éves sörtermelését, valamint azt, hogy megfelelnek a (2) bekezdésben foglalt kritériumoknak. 
            
            
            
               (5) A Bizottság végrehajtási jogi aktusokat fogad el a (4) bekezdésben említett igazolás formanyomtatványának meghatározására. Ezeket a végrehajtási jogi aktusokat a 28a. cikk (2) bekezdésében említett vizsgálóbizottsági eljárás keretében kell elfogadni.”;
            
            
            
               3. az 5. cikkben a „2,8 térfogatszázalékot” szövegrész helyébe a „3,5 térfogatszázalékot” szöveg lép;
            
            
            
               4. a 12. cikk a következő 3. ponttal egészül ki:
            
            
            
               „3. »Almabor«: olyan ital, amelynek tényleges alkoholtartalma meghaladja az 1,2 térfogatszázalékot, de nem haladja meg a 8,5 térfogatszázalékot, és amelyet kizárólag alma- vagy körtelé, illetve a kettő együttes erjesztésével, más alkohol vagy alkoholtartalmú ital hozzáadása nélkül állítanak elő.”; 
            
            
            
               5. a 13. cikk (2) bekezdésében a következő szövegrész helyébe: „A (3) bekezdésben előírtak kivételével” a következő szöveg lép: „A (3) bekezdésben és a 13a. cikkben előírtak kivételével”;
            
            
            
               6. az irányelv a következő cikkel egészül ki:
            
            
               „13a. cikk
            
            
               (1) A tagállamok a független kisüzemi almaborfőzdék által készített almaborra az érintett almaborfőzdék éves termelése alapján megállapított kedvezményes adómértékeket alkalmazhatnak, a következő korlátokon belül: 
            
         
         
            
               – a kedvezményes adómértékeket nem lehet az évi 15 000 hektoliter almabornál többet előállító vállalkozások esetében alkalmazni, 
            
            
               – a kedvezményes adómértékek, amelyek alacsonyabbak lehetnek a minimum adómértéknél, nem határozhatók meg az almaborra alkalmazandó normál nemzeti jövedékiadó-mértéknél 50 %-kal alacsonyabb szinten. 
            
            
            
               (2) E cikk alkalmazásában »független kisüzemi almaborfőzde«: az az almaborfőzde, amely jogi és gazdasági szempontból független minden más almaborfőzdétől, amely minden más almaborfőzde telephelyétől fizikailag elkülönült telephelyet használ, és amely nem licencia alapján működik. Amennyiben azonban két vagy több kisüzemi almaborfőzde együttműködik, és az összesített éves termelésük nem haladja meg a 15 000 hektolitert, akkor azok az almaborfőzdék egy külön, független, kisüzemi almaborfőzdeként kezelhetők. 
            
            
            
               (3) A tagállamok biztosítják, hogy bármely általuk bevezetett kedvezményes adómértéket egyformán alkalmazzanak a más tagállambeli független kisüzemi almaborfőzdékből a területükre beszállított almaborra is. Különösen azt biztosítják, hogy egy más tagállamból származó szállítmányra soha ne vessenek ki magasabb adót, mint annak pontos hazai megfelelőjére. 
            
            
            
               (4) A tagállamok kérésre igazolást állítanak ki a területükön működő független kisüzemi almaborfőzdék számára, amelyben megerősítik azok teljes éves almabortermelését, valamint azt, hogy megfelelnek a (2) bekezdésben foglalt kritériumoknak.
            
            
            
               (5) A Bizottság végrehajtási jogi aktusokat fogad el a (4) bekezdésben említett igazolás formanyomtatványának meghatározására. Ezeket a végrehajtási jogi aktusokat a 28a. cikk (2) bekezdésében hivatkozott vizsgálóbizottsági eljárás keretében kell elfogadni.”; 
            
            
            
               7. a 27. cikk a következőképpen módosul:
            
            
            
               a) az (1) bekezdés a következőképpen módosul:
            
            
            
               i. a bevezető szövegrész helyébe a következő szöveg lép: 
            
            
               „A tagállamok mentesítik az ezen irányelv által szabályozott termékeket a jövedéki adó alól, mégpedig olyan feltételek mellett, amelyeket ők határoznak meg annak érdekében, hogy biztosítsák az ilyen mentességek egyértelmű alkalmazását és mindennemű csalás, adókikerülés vagy visszaélés megelőzését, amennyiben a terméket:”;
            
            
            
               ii. az a) pont helyébe a következő szöveg lép:
            
            
         
         
            
               „a) olyan alkohol formájában forgalmazzák, amelyet valamely tagállamban az adott tagállam előírásainak megfelelően teljesen denaturálnak, vagy olyan, valamely tagállamba importált denaturált alkohol formájában, amelyet az adott tagállam előírásainak megfelelően denaturáltak, és ezeket az előírásokat e cikk (3) és (4) bekezdésének megfelelően szabályszerűen írásban bejelentik és engedélyezik;”
            
            
            
               iii. a b) pont helyébe a következő szöveg lép:
            
            
            
               „b) bármilyen, nem emberi fogyasztásra szánt termék gyártási eljárása során használják fel, ideértve a gyártóberendezés karbantartását és tisztítását is, és az alkoholt az említett gyártási eljárás helye szerinti tagállam előírásainak megfelelően denaturálják;” 
            
            
            
               b) a cikk a következő bekezdéssel egészül ki:
            
            
            
               „(1A) Az (1) bekezdés b) pontjának alkalmazásában a tagállamok a [2008/118/EK irányelv IV. fejezetének] rendelkezéseit alkalmazzák bármely olyan termék szállítására, amely nem emberi fogyasztásra szánt alkoholt tartalmaz:
            
            
               – amennyiben a gyártási eljárás nem fejeződött be, és a szóban forgó termék nincs végtermék formában, vagy
            
            
               – amennyiben a szóban forgó termék legalább 90 %-os alkoholtartalmú alkoholt tartalmaz.”;
            
            
            
               c) a (3) bekezdés helyébe a következő szöveg lép:
            
            
               „(3) Azok a tagállamok, amelyek az (1) bekezdés a) pontjában említett, az alkohol teljes denaturálására vonatkozó előírások módosítását tervezik, írásban értesítik a Bizottságot az új előírásokról, és megküldik az általuk alkalmazni kívánt denaturáló szerekre vonatkozó összes lényeges információt.
            
            
               Ha a Bizottság úgy ítéli meg, hogy nem rendelkezik minden szükséges információval, az értesítés átvételétől számított egy hónapon belül kapcsolatba lép az érintett tagállammal, és meghatározza, hogy milyen információkra van szüksége. Amint a Bizottság megkapja az általa szükségesnek tartott összes információt, az értesítést egy hónapon belül továbbítja a többi tagállamnak.”;
            
            
            
               d) a (4) bekezdés helyébe a következő szöveg lép:
            
            
               „(4) A Bizottság végrehajtási jogi aktusokat fogad el, amelyekben engedélyezi vagy elutasítja a (3) bekezdésnek megfelelően bejelentett előírásokat. Ezeket a végrehajtási jogi aktusokat a 28a. cikk (2) bekezdésében hivatkozott vizsgálóbizottsági eljárás keretében kell elfogadni.”;
            
            
            
               8. a 28. cikket el kell hagyni;
            
         
         
            
            
               9. a VIII. szakasz a következő cikkel egészül ki: 
            
            
               „28a. cikk
            
            
               (1) A Bizottságot a Jövedékiadó-bizottság segíti. Ez a bizottság a 182/2011/EU rendelet értelmében vett bizottságnak minősül.
            
            
               (2) Az e bekezdésre történő hivatkozáskor a 182/2011/EU rendelet 5. cikkét kell alkalmazni.”
            
            
               2. cikk
            
            
            
               (1)A tagállamok legkésőbb 2020. január 1-jéig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.
            
            
               A tagállamok ezeket a rendelkezéseket 2020. január 1-jétől alkalmazzák.
            
            
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
            
            
               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
            
            
               3. cikk
            
            
               Ez az irányelv az Európai Unió Hivatalos Lapjában való kihirdetését követő huszadik napon lép hatályba.
            
            
               4. cikk
            
            
               Ennek az irányelvnek a tagállamok a címzettjei.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        https://ec.europa.eu/info/law/law-making-process/evaluating-and-improving-existing-laws/refit-making-eu-law-simpler-and-less-costly/refit-platform_hu
               
               
                  
                     (2)
                  
                        COM(2016) 710 final.
               
               
                  
                     (3)
                  
                        Az alkohol és az alkoholtartalmú italok jövedékiadó-mértékének közelítéséről szóló, 1992. október 19-i 92/84/EGK tanácsi irányelv (HL L 316., 1992.10.31., 29. o.) meghatározza a minimális jövedékiadó-mértékeket. Jóllehet egy, a 92/84/EGK irányelv módosítására irányuló javaslat mérsékelheti az adókijátszásra való ösztönzést, és pozitív hatást gyakorolhat a közegészségügyre, az érdekelt felek korlátozott támogatása és az említett irányelv módosítására irányuló javaslattal kapcsolatos korábbi bizottsági tapasztalatok miatt az e javaslathoz tartozó hatásvizsgálat nem összpontosít erre a kérdésre.  
               
               
                  
                     (4)
                  
                        A Bizottság jelentése a Tanácsnak (2016. október 28.) az alkohol és az alkoholtartalmú italok jövedéki adója szerkezetének összehangolásáról szóló 92/83/EGK irányelv értékeléséről, COM(2016) 676 final.
               
               
                  
                     (5)
                  
                        Ramboll Management Consulting, Coffey, Europe Economics, „Evaluation of Council Directive 92/83/EEC on the harmonisation of the structures of excise duties on alcohol and alcoholic beverages” (Az alkohol és az alkoholtartalmú italok jövedéki adója szerkezetének összehangolásáról szóló 92/83/EGK tanácsi irányelv értékelése), 2016.
               
               
                  
                     (6)
                  
                        http://data.consilium.europa.eu/doc/document/ST-15009-2016-INIT/hu/pdf
               
               
                  
                     (7)
                  
                        A Plato-módszer célja tömegszázalékban megbecsülni egy kivonat koncentrációját valamely folyadékban. Cukor vagy ízesítőanyag erjedés után történő hozzáadása a sörhöz mesterségesen befolyásolhatja annak Plato-fokát.
               
               
                  
                     (8)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az egységes piac továbbfejlesztése: a polgárok és vállalkozások lehetőségeinek bővítése (COM(2015) 550 final), 4. o.  
               
               
                  
                     (9)
                  
                        Az Európai Unióról szóló szerződés egységes szerkezetbe foglalt változata (HL C 326., 2012.10.26., 13. o.).
               
               
                  
                     (10)
                  
                        Ramboll Management Consulting, Coffey, Europe Economics, „Evaluation of Council Directive 92/83/EEC on the harmonisation of the structures of excise duties on alcohol and alcoholic beverages” (Az alkohol és az alkoholtartalmú italok jövedéki adója szerkezetének összehangolásáról szóló 92/83/EGK tanácsi irányelv értékelése), 2016.
               
               
                  
                     (11)
                  
                        A Bizottság jelentése a Tanácsnak (2016. október 28.) az alkohol és az alkoholtartalmú italok jövedéki adója szerkezetének összehangolásáról szóló 92/83/EGK irányelv értékeléséről, COM(2016) 676 final.
               
               
                  
                     (12)
                  
                        http://data.consilium.europa.eu/doc/document/ST-15009-2016-INIT/hu/pdf
               
               
                  
                     (13)
                  
                        Egy, az Európai Politikai Tanulmányok Központját (CEPS), a Társadalmi és Gazdasági Kutatóközpontot (CASE), a wedoIT Solutions GmbH-t és az ECOPA-t is magában foglaló, az Economisti Associati s.r.l. által vezetett csoport vállalta a „Study on Council Directive 92/83/EEC on the structures of excise duty on alcohol and alcoholic beverages” (Tanulmány az alkohol és az alkoholtartalmú italok jövedéki adója szerkezetének összehangolásáról szóló 92/83/EGK irányelvről) című tanulmány elkészítését.
               
               
                  
                     (14)
                  
                        HL C ., , . o.
               
               
                  
                     (15)
                  
                        HL C ., , . o.
               
               
                  
                     (16)
                  
                        A Tanács 92/83/EGK irányelve (1992. október 19.) az alkohol és az alkoholtartalmú italok jövedéki adója szerkezetének összehangolásáról (HL L 316., 1992.10.31., 21. o.).
               
               
                  
                     (17)
                  
                        Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).